جام بابینہ ثانی

**صدر الدین شاہ بابینہ** المعروف **جام بابینہ ثانی** جام فیروز الدین انڑ کی وفات کے بعد ان کے جانشین بنے اور سندھ کی سلطنت کے تخت پر بیٹھے۔ ان کے چچا جام جونہ بھی منصبِ سلطانی میں ان کے شریک رہے۔ ان کے عہد میں  کو دوبارہ پائے تخت بنایا گیا۔ وہ پندرہ برس تک منصب سلطانی پر براجمان رہے۔

## حکومت
جب جام بابینہ سندھ کے سلطان بنے تو اُس وقت ملکی اور غیر ملکی حالات کچھ اس طرح تھے کہ سیہون، بکھر اور نصرپور میں تغلقوں کے نائب موجود تھے۔ سموں کا اثر صرف لاڑ تک دکھائی دیتا تھا۔ ملتان پر عین الملک ماہرو جیسا ذہین اور چالاک عمل دار مقرر کیا گیا تھا تاکہ وہ سندھ کے متعلق درست اطلاعات فراہم کرتا رہے۔ فیروز شاہ تغلق نے جاموں کو ناکام بنانے کے لیے گجرات اور ملتان کے نائبوں کو تاکید کی کہ ہمیر سومرو کی ہر طرح مدد کی جائے اور اُسے ہر قیمت پر دوبارہ سندھ کا حاکم بنایا جائے۔

غلام محمد لاکھو کے مطابق جام صدر الدین دلیر، بہادر اور وطن دوست انسان تھے، سندھ کی خود مختاری اور عزت اُن کی رگ رگ میں سمائی ہوئی دکھائی دیتی تھی۔ وہ اپنے ملک کے معاملات میں غیروں کی مداخلت کے سخت مخالف تھے۔ اُن کے مقابلے میں جام جونہ کمزور اور اعتدال پسند تھے۔ جام بابینہ حالات کا جائزہ لیتے رہے اور سلطنتِ دہلی کے اثر کو ختم کرنے کے لیے کسی مناسب موقع اور وقت کی تلاش میں رہے۔ سب سے پہلے انھوں نے اپنے سے کئی گنا زیادہ طاقتور دشمن سے مقابلہ کرنے کے لیے وسطی ایشیا اور قندھار کے منگولوں سے فوجی مدد حاصل کرنے کی خاطر ایک معاہدہ کیا۔ سنہ 1359ء میں فیروز تغلق بنگال کی ایک اور مہم سے ناکام ہو کر واپس لوٹے تو وہ خود اور ان کا لشکر چھ ماہ تک ناگپور کے گھنے جنگلات میں بھٹکتے رہے۔ اس خبر کے پھیلتے ہی سلطنتِ دہلی کے مخالفین کے حوصلے بلند ہو گئے۔ اس طرح جام بابینہ کو اپنی پرانی خواہش پوری کرنے کا موقع مل گیا۔ اس بارے میں حسام الدین راشدی لکھتے ہیں کہ: 

یہ پہلا موقع تھا کہ سمہ جاموں نے ہمت کر کے سندھ سے سلطنت دہلی کے آثار اور نشانات ختم کرنے کی طرف قدم بڑھایا۔ اس سال (1359ء) تک بکھر، سیہون اور نصرپور پر تغلقوں کے عمل دار موجود تھے۔ اس کا ثبوت سیہون میں لعل شہباز قلندر کی درگاہ پر نصب ایک فارسی کتبے سے ملتا ہے۔ یہ مقبرہ 1358ء میں سیوستان کے تغلق گورنر ملک اختیار الدین کی نگرانی میں تعمیر ہو کر مکمل ہوا تھا۔ سندھ کے معاملات کے لیے سلطنتِ دہلی کے خاص نمائندے اور ملتان کے وائسرائے عین الملک ماہرو وادیٔ سندھ میں آنے والی تبدیلیوں کو بڑی تشویش اور غور سے دیکھ رہے تھے۔ اس پس منظر میں انھوں نے تیزی سے صورت حال کو قابو میں لانے کے لیے چند اقدامات کیے۔ ایک طرف انھوں نے سندھ کی اعلیٰ اقتدار میں کمزوری پیدا کرنے کے لیے جاموں کے درمیان اندرونی اختلافات پیدا کرنے کی کوشش کی اور دوسری طرف ہمیر سومرو کو دوبارہ سندھ کا حاکم بنانے کی مہم بھی تیز کر دی۔ آخرکار ہمیر سومرو نے ٹھٹہ پر دباؤ ڈالنے کے لیے گجرات اور ملتان کے شاہی لشکروں کی مدد سے لاڑ اور تھر کی سمت سے حملے شروع کر دیے۔ ان حملوں کے انجام کو دیکھنے سے پہلے ہی عین الملک ماہرو 1364ء میں وفات پا گئے۔ ورنہ یقیناً وہ اس بارے میں اپنے خطوط میں کچھ مواد چھوڑ جاتے۔

روایات کے مطابق جب ہمیر سومرو نے سندھ پر حملہ کیا تو مختلف قبائل نے جام ہالی کی قیادت میں دشمن کے خلاف مورچے قائم کیے۔ انہی روایات کے مطابق سموں اور سومروں کے درمیان ایک خونریز معرکہ موجودہ شہر عمرکوٹ کے آس پاس پیش آیا جس میں ہمیر مارے گئے۔ اس کے بعد سموں نے اپنے اقتدار اور اختیار کو مزید وسعت دی۔ ہمیر کی اولاد اور ان کے بھائی گجرات کی طرف چلے گئے جہاں انھیں جاگیریں دی گئیں۔

سموں کی خود مختاری، سرکشی اور ہمیر کے قتل کے بعد فیروز تغلق نے سندھ پر حملے کی تیاری کی۔ اکتوبر 1365ء میں انھوں نے سندھ پر چڑھائی کی۔ سلطنتِ دہلی نے اس حملے میں سندھ کے خلاف اسی ہزار فوج استعمال کی جس میں پانچ سو بحری کشتیاں بھی شامل تھیں۔ اہلِ سندھ اور تغلقوں کے درمیان خوفناک جنگ ہوئی جس میں حملہ آوروں کا پورا بحری بیڑا تباہ ہو گیا اور انبیں عبرتناک شکست ہوئی۔ آخرکار فیروز ناکام ہو کر کچّھ کے راستے گجرات کی طرف روانہ ہو گئے۔ محمد بن تغلق سندھ پر حملے کے دوران وفات پا گئے اور فیروز تغلق بھی ناکام رہے۔ اس پس منظر میں ایک کہاوت مشہور ہوئی: هڪ مئو، هڪ ٽَٺو، بابرڪت، پير پٺو! (یعنی پیر پٹھو کی برکت سے ایک مرا اور ایک بھاگ گیا)۔

گجرات جاتے ہوئے فیروز تغلق کو اہلِ کچھ نے بھی سخت پریشان کیا۔ منزل تک پہنچتے پہنچتے بادشاہ کا بے شمار لشکر یا تو مارا گیا یا راستہ بھٹک جانے کے باعث منتشر ہو گیا۔ سنہ 1368ء میں فیروز تغلق نے دوبارہ بڑا لشکر جمع کر کے سندھ پر حملہ کیا۔ اس مرتبہ جاموں کو کافی نقصان اٹھانا پڑا لیکن اس کے باوجود تغلقوں کو ناکامی کا سامنا کرنا پڑا۔ آخرکار سلطنتِ دہلی نے شکست کو کامیابی میں بدلنے کے لیے شیخ الاسلام صدر الدین ملتانی اور اچ کے جلال الدین جہانیاں جہاں گشت کا سہارا لیا۔ انہی بزرگوں کے ذریعے جاموں اور فیروز کے درمیان مذاکرات ہوئے۔ چونکہ سندھ کے حکمران اچ کے مخدوموں کے مرید تھے، اس لیے وہ انکار نہ کر سکے۔ گفتگو کے نتیجے میں ایک معاہدہ طے پایا: 

جب جنگ ختم ہوئی اور صلح ہو گئی تو جام ایک شکار گاہ میں پہنچ کر فیروز سے ملے۔ جام جونہ اور جام بابینہ شاہی لشکر کے ساتھ دہلی روانہ ہوئے، جہاں ان کے لیے سالانہ دو لاکھ تنکے وظیفہ مقرر کیا گیا۔ سندھ پر جام تماچی اور جام توگاچی نے مل کر حکومت کرنا شروع کی۔ اس طرح سموں کی سرداری سلطنتِ دہلی کی ایک تابع ریاست بن گئی۔

## حوالہ جات

زمرہ:چودہویں صدی کی ہندوستانی شخصیات
زمرہ:سمہ خاندان